นายกฯแหยงหวั่นเจอต้าน กม.โรงจำนำ
ยิ่งลักษณ์ดึงเกมดัน “โรงตึ๊งรัฐ” เป็นนิติบุคคล หวั่นแรงต้าน
23 ต.ค. 2555

ยิ่งลักษณ์ดึงเกมดัน “โรงตึ๊งรัฐ” เป็นนิติบุคคล หวั่นแรงต้าน
แหล่งข่าวจากทำเนียบรัฐบาล เปิดเผยว่า คณะรัฐมนตรี (ครม.) สัญจร จ.สุราษฎร์ธานี เมื่อวันที่ 22 ต.ค.ที่ผ่านมา มีมติมอบหมายให้สำนักงานคณะกรรมการกฤษฎีกา (สคก.) นำร่าง พ.ร.ฎ.จัดตั้งสำนักงานธนานุเคราะห์ พ.ศ. ... ที่กระทรวงการพัฒนาสังคมและความมั่นคงของมนุษย์ (พม.) นำเสนอไปพิจารณาให้ละเอียดอีกครั้งก่อนนำเสนอให้ ครม.พิจารณาต่อไป
สาระสำคัญร่าง พ.ร.ฎ.ดังกล่าว กำหนดให้สำนักงานธนานุเคราะห์ หรือโรงจำนำของรัฐ เป็นนิติบุคคล และอาจจัดตั้งสำนักงานสาขาได้ เพื่อเปิดทางให้สำนักงานสามารถระดมทุนได้เพิ่มขึ้น และดำเนินการกิจการได้อย่างคล่องตัว อีกทั้งสามารถดำเนินกิจกรรมทางธุรกิจได้ด้วยตัวเอง 
แหล่งข่าวเปิดเผยว่า เมื่อถึงวาระพิจารณาเรื่องนี้ ครม.เห็นพ้องกันว่า ต้องยกระดับสำนักงานธนานุเคราะห์เป็นนิติบุคคล แต่ น.ส.ยิ่งลักษณ์ ชินวัตร นายกรัฐมนตรี เสนอว่าควรดูท่าทีของประชาชนและเอกชนว่าจะเห็นเป็นอย่างไร โดยเฉพาะท่าทีของโรงรับจำนำเอกชนว่าจะมีการต่อต้านหรือไม่ จึงให้ สคก.นำกฎหมายไปพิจารณาให้รอบคอบ